GUNKUL เดินเครื่อง COD โรงไฟฟ้าโครงการ “คิมิตสึ” ฉลุย กำลังผลิต 33.50 MW
GUNKUL เดินเครื่อง COD โรงไฟฟ้าโครงการ “คิมิตสึ” ฉลุย กำลังผลิต 33.50 MW
1 เม.ย. 2562

บริษัท กันกุลเอ็นจิเนียริ่ง จํากัด (มหาชน) หรือ GUNKUL เปิดเผยว่า บริษัทฯ ได้เข้าไปดำเนินการลงทุนใน บริษัท คิมิตสึ เมกะ โซลาร์ (“GK Kimitsu”) ซึ่งเป็นบริษัทที่ประกอบธุรกิจโรงไฟฟ้าพลังงานแสงอาทิตย์แบบติดตั้งบนพื้นดิน โดย GK Kimitsu ได้ดำเนินการจำหน่ายไฟฟ้าเชิงพาณิชย์ (COD) ของโครงการโรงไฟฟ้าพลังงานแสงอาทิตย์ คิมิตสึ จำนวน 33.50 เมกะวัตต์ เมื่อวันที่ 1 เม.ย. 62 เป็นที่เรียบร้อยแล้ว
โดยโครงการโรงไฟฟ้าพลังงานแสงอาทิตย์ คิมิตสึ ตั้งอยู่ที่เมืองคิมิตสึ จังหวัดชิบะ ประเทศญี่ปุ่น มีขนาดกำลังการผลิตรวม 33.50 เมกะวัตต์ (40.41 เมกะวัตต์ติดตั้ง) และเป็นโครงการที่ผลิตและจำหน่ายไฟฟ้าจากพลังงานแสงอาทิตย์ให้กับ TEPCO Energy Partner, Inc. (“TEPCO Energy Partner”) เป็นระยะเวลา 20 ปี ในอัตรารับซื้อไฟฟ้าแบบ feed-in tariff (FIT) หน่วยละ 36 เยน นับจากวันที่เริ่มดำเนินการจำหน่ายไฟฟ้าเชิงพาณิชย์
ด้านนางสาวโศภชา ดำรงปิยวุฒิ์  ประธานกรรมการบริหาร GUNKUL เปิดเผยว่า สำหรับทิศทางธุรกิจของกลุ่มบริษัทฯ นับต่อจากนี้เชื่อว่า จะเติบโตอย่างมีศักยภาพมากยิ่งขึ้นจากโครงการโรงไฟฟ้าโซลาร์ฟาร์มทั้งในและต่างประเทศ   รวมถึงโครงการโรงไฟฟ้าพลังงานลม และโครงการโรงไฟฟ้าที่ติดตั้งบนหลังคา (GRoof)  ซึ่งปัจจุบันมีสัญญาซื้อขายไฟฟ้า (PPA) รวมกันแล้วประมาณ 550 เมกะวัตต์   โดยยังคงเป้าหมายมีโรงไฟฟ้าเพิ่มทั้งในประเทศ และต่างประเทศ
“ที่ผ่านมาการเติบโตของกลุ่มบริษัทฯ จะมุ่งไปสู่กลุ่มประเทศเพื่อนบ้านที่มีศักยภาพในการเติบโต  เพราะถือเป็นการสร้างการเติบโตและเพิ่มแหล่งรายได้ให้กับกลุ่มบริษัทฯ  ซึ่งโครงการโรงไฟฟ้าโรงไฟฟ้าพลังแสงอาทิตย์คิมิสึก็ถือเป็นอีกแหล่งรายได้ที่เชื่อว่าจะสร้างการเติบโตให้กับกลุ่มบริษัทฯ และสามารถเพิ่มจำนวนเมกะวัตต์ได้ตามที่ตั้งเป้าไว้ ทำให้รายได้และกำไรในอนาคตของกลุ่มบริษัทฯ เติบโตอย่างมีเสถียรภาพมากยิ่งขึ้น โดยปีนี้มั่นใจรายได้จะแตะระดับ 8,000 ล้านบาท หรือเติบโตประมาณ 25% ตามเป้า” นางสาวโศภชา กล่าวในที่สุด